TVD พุ่งพรวดกว่า 13% โบรกฯมองกำไร Q2/60 ผ่านจุดต่ำสุดแล้ว
TVD พุ่งพรวดกว่า 13% โบรกฯมองกำไร Q2/60 ผ่านจุดต่ำสุดแล้ว ล่าสุด ณ เวลา 15.16 น. ราคาอยู่ที่ 1.42 บาท บวก 0.17 บาท หรือ 13.60% สูงสุดที่ 1.54 บาท ต่ำสุดที่ 1.24 บาท มูลค่าซื้อขายที่ 17.59 ล้านบาท
21 ส.ค. 2560

ผู้สื่อข่าวรายงานว่า ราคาหุ้นบริษัท ทีวี ไดเร็ค จำกัด (มหาชน) หรือ TVD ณ เวลา 15.16 น. ราคาอยู่ที่ 1.42 บาท บวก 0.17 บาท หรือ 13.60% สูงสุดที่ 1.54 บาท ต่ำสุดที่ 1.24 บาท มูลค่าซื้อขายที่ 17.59 ล้านบาท

ด้านบล.เมย์แบงก์ กิมเอ็ง (ประเทศไทย) ระบุในบทวิเคราะห์ เพิ่มน้ำหนักจาก ถือ เป็น “ซื้อเก็งกำไร” ราคาเป้าหมาย 2 บาท/หุ้น โดยผลการดดำเนินงาน ไตรมาส 2/60 TVD ขาดทุนสุทธิ 29 ลบ. เพิ่มขึ้นจากไตรมาส 1/60 ที่ขาดทุน 10 ลบ. และพลิกจากกำไร 18 ลบ.ในปีก่อน โดยผลการดำเนินงานแย่กว่าที่มองไว้ว่าไตรมาส 1/60 จะเป็นจุดต่ำสุดของปีเพราะได้รับผลกระทบจากการย้ายคลังสินค้า ทำให้ส่งสินค้าล่าช้าจนเกิดยอด cancel order ของลูกค้า ประกอบกับกำลังซื้อยังไม่ฟื้นตัว
อย่างไรก็ดีในไตรมาส 2/60 พบว่า ยอดขายก็ยังคงซบเซาเพียง 787 ลบ. ลดลง 6% จากไตรมาสก่อน และ 10% จากปีก่อน จากสภาวะเศรษฐกิจการบริโภคยังไม่ดีนัก อุตสาหกรรมทีวีช้อปปิ้งสูญเสียความเชื่อมั่นจากผู้บริโภคบางส่วน เนื่องจากการโฆษณาเกินจริง ในบางบริษัท ประกอบกับการมีเทศกาลวันหยุดยาว ทำให้ยอดขายจึงลดลง ส่วนอัตรากำไรขั้นต้น (Gross Profit Margin, GPM) ลดลงเหลือ 44.5% ทรงตัวจากไตรมาส แต่หดลงจากปีก่อนที่ 46.5% ส่วนดอกเบี้ยจ่ายเพิ่มเป็น 4 ลบ. ส่วนหนึ่งมาจากกู้เงินซื้อบริษัท 3-RD
ขณะเดียวกันบริษัทย่อย 3-RD ซึ่งให้บริการขายสินค้า-บริการผ่านทางโทรศัพท์ (Business Processing Outsourcing – BPO) จะเข้ามาช่วยงานของ TVD ด้าน call center, MIS system, Insurance broker และ Last mile service เต็มรูปแบบ ขณะที่บริษัทลูกใหม่ Last mile direct ซึ่งรับส่งสินค้า (Fulfillment &amp; Delivery) ก็จะเริ่มหารายได้จากลูกค้าภายนอกทั้ง B2B และ B2C
อย่างไรก็ตาม ฝ่ายวิจัยมองว่าราคาหุ้นปรับตัวลงลดลงจากทิศทางการบริโภคของประเทศที่ยังอ่อนแอ แต่เชื่อว่าเมื่อโฟกัสไปที่ตัวบริษัท และพัฒนาการที่จะเกิดในช่วงครึ่งหลังปีนี้ จึงเชื่อว่าจุดต่ำสุดของ TVD ในปีนี้ได้ย้ายมาอยู่ในไตรมาส 2/60 ไปแล้ว ซึ่งด้วยการปรับประมาณการปีนี้ลงเป็นขาดทุน 18 ลบ. และ กำไรสุทธิ 50 ลบ. ในปี 2561 (vs กำไรสุทธิ 64 และ 68 ปี 2560-61) อิง P/E 20x ตามเดิม และ roll-over ไปใช้ราคาเหมาะสมปี 2561 จะได้ที่ 1.60 บาท/ หุ้น